China skenk R1 miljoen vir KZN-vloede | Maroela Media
Vloede in KwaZulu-Natal (April 2022) (Foto: Cogta/KZN)
Chen Xiaodong, die ambassadeur van die Volksrepubliek China in Suid-Afrika, het sy hartseer uitgespreek oor die lewensverlies in KwaZulu-Natal, die groot getal mense wat dakloos gelaat is en die enorme ekonomiese skade wat gely is tydens oorstromings in die provinsie.
Chen het sy meegevoel betuig met pres. Cyril Ramaphosa, die mense van Suid-Afrika en veral die families wat geliefdes aan die dood afgestaan het. Die Chinese ambassade het ook spoedige beterskap toegewens aan diegene wat beserings opgedoen het.
"Om 'n betekenisvolle bydrae te lewer tot Suid-Afrika se voortgesette rampverligtingspogings, sal die Chinese ambassade Woensdag 'n skenking van R1 miljoen aan die minister van maatskaplike ontwikkeling, Lindiwe Zulu, oorhandig," het die ambassade in 'n verklaring gesê.
Die Netcare-groep het intussen ook 'n groot gemeenskapsopheffingsprojek van stapel gestuur vir die inwoners van KwaZulu-Natal wat deur die oorstromings geraak is. Lede van die publiek word versoek om komberse, blikkieskos en ander niebederfbare produkte, bottelwater, sanitêre produkte, babaluiers en warm klere te skenk. Dié items kan by enige Netcare-hospitaal, Netcare 911-basis, Netcare Medicross, Netcare Prime Cure of Netcare Akeso-fasiliteit afgelaai word.
"Kom ons werk saam om die mense van KwaZulu-Natal te ondersteun," sê Mande Toubkin, algemene bestuurder vir nood, trauma, oorplanting en korporatiewe maatskaplike belegging by Netcare. "Die Netcare-stigting het die bal aan die rol gesit met 400 komberse. Die behoefte in KwaZulu-Natal is egter baie groot en ons moet gou spring om so vinnig as moontlik hulp te verleen aan diegene wat dit benodig."
Toubkin het haar meegevoel betuig met elkeen wat geliefdes aan die dood afgestaan het, diegene wat nou dakloos is en diegene wat die klein bietjie wat hulle gehad het, verloor het. "Ons dink aan die pyn en lyding wat hulle deurmaak. Ons is met hulle in hart en siel. Ons dink aan en bid vir julle in hierdie moeilike tyd. Ons is, soos altyd, hier om julle in dié krisis te ondersteun."
Sy sê Netcare sal landswyd die skenkings insamel en seker maak dat dit versprei word aan gemeenskappe in die vloedgeteisterde gebiede. "As elkeen net een kombers, een blikkie kos en 'n bottel water kan skenk, sal dit 'n reuseverskil maak vir die mense van KwaZulu-Natal."
Genade, so baie?! Kan hul dit bekostig? Die ANC regering was darem bereid om R50 miljoen aan Kuba te skenk …